Джылахъстэнейм и зэфIэкIыр
Тэрч районым хоккеймкIэ и командэм и зэфIэкIхэм хегъахъуэ.
Командэм джэгупIэ губгъуэ щхьэхуэ иIэу щыткъым, ауэ щIымахуэр къызэрихьэу мы спорт лIэужьыгъуэм дихьэххэм Урожайнэ къуажэм и Iэгъуэблагъэм щыIэ гуэлыр къагъэсэбэп.
— Ди щIалэгъуалэр хоккей джэгуу щытащ Совет Союзым и лъэхъэнэми. Абы щыгъуэ зэрыхъукIэ лъэрыжэхэр зэрагъэпэщырти, мылым техьэрт… А зэманым хоккеймкIэ гуп къызэдгъэпэщын мурадри диIащ. 2008 гъэм спорт тыкуэнхэм ящыщ зым лъэрыжэ щащэу къыщысщIэм, IыхьлагъкIэ къызгухьэ Бэлэтокъуэ Володя лъэIукIэ зыхуэзгъэзари, лъэрыжэу 10 къэтщэхуауэ щытащ. Зэры-джэгу фащэу 10 абы къы-щIигъужащ КъБР-м спортымкIэ и министерствэм. Май районым ит IуэхущIапIэхэм ящыщ зым и унафэщI Къэбард Аслъэн клюшкэхэр тыгъэ къытхуищIащ, — жеIэ Бэлэтокъуэ Анзор.
Япэ щIыкIэ хоккей командэм щыджэгуар Урожайнэм дэс щIалэгъуалэрщ. Хуэмурэ абыхэм къахыхьащ Терекскэ, Арыкъ щыщхэри. ИужькIэ Налшык щыпсэу щIалэхэр Бэлэтокъуэ Роберт иригъэблэгъащ. Урожайнэм и хоккей губгъуэм щы- джэгухэр зы ныбжьым щыткъым. Уеблэмэ, абыхэм яхэтщ, илъэс 50-м щIигъуахэри. Псом ящхьэращи, спортым зришэлIахэр гукъыдэж яIэу зэдоджэгу, я зэфIэкI ягъэунэху.
Мыбы джэгугъуэ пIалъэ пыухыкIаи щызекIуэркъым. Iуэхур зытещIыхьар псы щIыIум и щтыгъуэ зэманыращи, хоккейм дихьэх дэтхэнэри абы поплъэ.
ЖэрдэмщIакIуэхэм я гугъэр хахыжыркъым цIыхухъу, сабий командэ щхьэхуэхэр къызэгъэпэщыным. Iуэхур район администрацэми къадиIыгъащ.
Джылахъстэнейм и хоккеистхэр щыгъуазэщ апхуэдэ гуп Терскол жылэм зэрыщыIэм икIи я гуапэт командитIыр зэхуэзэу зэдэджэгуну. Тэрч районым къыщыхалъхьа Iуэху щхьэпэр ди республикэм и адрей жылагъуэхэми щапхъэ яхуэхъуныр къыдэкIуэтей щIэблэмкIэ куэд и уасэт. Ди щIыналъэм зы къуажи иIэу къыщIэкIынкъым псы ина нэхъ мыхъуми здэщымыIэ, Iуэхур ублэн хуей къудейуэ аращ.
Ныр Еленэ.
